title: Regulamentul de punere în aplicare (UE) 2019/144 al Comisiei din 28 ianuarie 2019 privind autorizarea unui preparat de 3-fitază produsă de Komagataella pastoris (CECT 13094) ca aditiv destinat hranei pentru puicuțele pentru ouat și a speciilor minore de păsări de curte pentru îngrășare sau crescute pentru ouat sau pentru reproducere (titularul autorizației: Fertinagro Biotech S.L.) (Text cu relevanță pentru SEE.)

text:
                  31.1.2019

                  RO

                  Jurnalul Oficial al Uniunii Europene

                  L 27/8

         REGULAMENTUL DE PUNERE ÎN APLICARE (UE) 2019/144 AL COMISIEI
         din 28 ianuarie 2019
         privind autorizarea unui preparat de 3-fitază produsă de Komagataella pastoris (CECT 13094) ca aditiv destinat hranei pentru puicuțele pentru ouat și a speciilor minore de păsări de curte pentru îngrășare sau crescute pentru ouat sau pentru reproducere (titularul autorizației: Fertinagro Biotech S.L.)
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 9 alineatul (2),
         întrucât:

                     (1)

                     Regulamentul (CE) nr. 1831/2003 prevede autorizarea aditivilor destinați utilizării în hrana animalelor, precum și motivele și procedurile de acordare a unor astfel de autorizații.

                     (2)

                     În conformitate cu articolul 7 din Regulamentul (CE) nr. 1831/2003, s-a depus o cerere de autorizare a preparatului de 3-fitază produsă de Komagataella pastoris (CECT 13094). Cererea respectivă a fost însoțită de informațiile și de documentele necesare în temeiul articolului 7 alineatul (3) din Regulamentul (CE) nr. 1831/2003.

                     (3)

                     Cererea vizează autorizarea unui preparat de 3-fitază produsă de Komagataella pastoris (CECT 13094) ca aditiv destinat hranei pentru puicuțele pentru ouat și a speciilor minore de păsări de curte pentru îngrășare sau crescute pentru ouat sau pentru reproducere, care să fie clasificat în categoria „aditivi zootehnici”.

                     (4)

                     Preparatul de 3-fitază produsă de Komagataella pastoris (CECT 13094), care aparține categoriei „aditivi zootehnici”, a fost autorizat pentru zece ani ca aditiv în hrana puilor pentru îngrășare și a găinilor ouătoare prin Regulamentul de punere în aplicare (UE) 2017/895 al Comisiei (2).

                     (5)

                     În avizul său din 21 februarie 2018 (3), Autoritatea Europeană pentru Siguranța Alimentară (denumită în continuare „autoritatea”) a concluzionat că, în condițiile de utilizare propuse, 3-fitaza produsă de Komagataella pastoris (CECT 13094) nu are efecte adverse asupra sănătății animalelor, a sănătății umane sau asupra mediului. Aceasta a concluzionat, de asemenea, că aditivul are potențialul de a fi eficace pentru îmbunătățirea reținerii de fosfor la puii pentru îngrășare și că această concluzie poate fi extinsă la puicuțele crescute pentru ouat. Întrucât se poate presupune în mod rezonabil că modul de acțiune este același pentru speciile de păsări de curte, autoritatea a extrapolat concluzia cu privire la eficacitate pentru speciile minore de păsări de curte pentru îngrășare și crescute pentru ouat sau reproducere. Autoritatea nu consideră că sunt necesare cerințe specifice de monitorizare ulterioară introducerii pe piață. În plus, autoritatea a verificat raportul privind metoda de analiză a aditivului în hrana pentru animale, transmis de laboratorul de referință înființat prin Regulamentul (CE) nr. 1831/2003.

                     (6)

                     Evaluarea 3-fitazei arată că sunt îndeplinite condițiile de autorizare a 3-fitazei produse de Komagataella pastoris (CECT 13094), astfel cum sunt prevăzute la articolul 5 din Regulamentul (CE) nr. 1831/2003. În consecință, utilizarea preparatului respectiv ar trebui autorizată, astfel cum se specifică în anexa la prezentul regulament.

                     (7)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Preparatul indicat în anexă, aparținând categoriei „aditivi zootehnici” și grupei funcționale „promotori de digestibilitate”, se autorizează ca aditiv destinat hranei animalelor, în condițiile prevăzute în anexa respectivă.

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 28 ianuarie 2019.

                  Pentru Comisie

                  Președintele

               Jean-Claude JUNCKER

            (1)  JO L 268, 18.10.2003, p. 29.

            (2)  Regulamentul de punere în aplicare (UE) 2017/895 al Comisiei din 24 mai 2017 privind autorizarea unui preparat de 3-fitază produsă de Komagataella pastoris (CECT 13094) ca aditiv furajer pentru hrana puilor pentru îngrășare și a găinilor ouătoare (titularul autorizației: Fertinagro Nutrientes S.L.) (JO L 138, 25.5.2017, p. 120).

            (3)  EFSA Journal 2018;16(3):5203.

            ANEXĂ

                        Numărul de identificare al aditivului

                        Numele titularului autorizației

                        Aditivul

                        Compoziția, formula chimică, descrierea, metoda analitică

                        Specia sau categoria de animale

                        Vârsta maximă

                        Conținutul minim

                        Conținutul maxim

                        Alte dispoziții

                        Sfârșitul perioadei de autorizare

                        Unități de activitate/kg de hrană completă pentru animale cu un conținut de umiditate de 12 %

                           Categoria aditivilor zootehnici. Grupa funcțională: promotori de digestibilitate

                        4a25

                        Fertinagro Nutrientes S.L.

                        3-fitază
                        EC 3.1.3.8

                           Compoziția aditivului:

                        Preparat de 3-fitază
                        produsă de Komagataella pastoris (CECT 13094) cu o activitate minimă de: 1 000  FTU (1)/ml
                        Sub formă lichidă

                           Caracterizarea substanței active:

                        3-fitază (EC 3.1.3.8) produsă de Komagataella pastoris (CECT 13094)

                           Metoda analitică
                            (2)

                        Pentru cuantificarea activității 3-fitazei în aditivul destinat hranei pentru animale:

                                    —

                                    metoda colorimetrică bazată pe reacția enzimatică a fitazei pe fitat

                              Pentru cuantificarea activității 3-fitazei în hrana pentru animale:

                                    —

                                    metoda colorimetrică bazată pe reacția enzimatică a fitazei pe fitat – EN ISO 30024

                        Puicuțe crescute pentru ouat
                        Specii minore de păsări de curte pentru îngrășare sau crescute pentru ouat sau pentru reproducție

                        —

                        500 FTU

                                    1.

                                    A se menționa condițiile de depozitare și stabilitatea la tratament termic în instrucțiunile de utilizare a aditivului și a preamestecurilor.

                                    2.

                                    Pentru utilizatorii aditivului și ai preamestecurilor, operatorii din sectorul hranei pentru animale stabilesc proceduri operaționale și măsuri organizatorice pentru a contracara riscurile potențiale care rezultă din utilizarea lor. În cazul în care respectivele riscuri nu pot fi eliminate sau reduse la minimum prin astfel de proceduri și de măsuri, aditivul și preamestecurile se utilizează cu echipamente de protecție individuală, incluzând echipamente de protecție respiratorie.

                        20 februarie 2029

               (1)  1 FTU este cantitatea de enzimă care eliberează 1 micromol de fosfat anorganic pe minut dintr-un substrat de fitat de sodiu, la pH 5,5 și 37 °C.

               (2)  Detaliile metodelor analitice sunt disponibile la următoarea adresă a laboratorului de referință: https://ec.europa.eu/jrc/en/eurl/feed-additives/evaluation-reports


title: Regulamentul de punere în aplicare (UE) 2019/238 al Comisiei din 8 februarie 2019 de modificare a Regulamentului (UE) nr. 37/2010 în vederea clasificării substanței ovotransferină în ceea ce privește limita maximă de reziduuri (Text cu relevanță pentru SEE.)

text:
                  11.2.2019

                  RO

                  Jurnalul Oficial al Uniunii Europene

                  L 39/4

         REGULAMENTUL DE PUNERE ÎN APLICARE (UE) 2019/238 AL COMISIEI
         din 8 februarie 2019
         de modificare a Regulamentului (UE) nr. 37/2010 în vederea clasificării substanței ovotransferină în ceea ce privește limita maximă de reziduuri
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 470/2009 al Parlamentului European și al Consiliului din 6 mai 2009 de stabilire a procedurilor comunitare în vederea stabilirii limitelor de reziduuri ale substanțelor farmacologic active din alimentele de origine animală, de abrogare a Regulamentului (CEE) nr. 2377/90 al Consiliului și de modificare a Directivei 2001/82/CE a Parlamentului European și a Consiliului și a Regulamentului (CE) nr. 726/2004 al Parlamentului European și al Consiliului (1), în special articolul 14 coroborat cu articolul 17,
         având în vedere avizul Agenției Europene pentru Medicamente, formulat la 19 iulie 2018 de către Comitetul pentru medicamente de uz veterinar,
         întrucât:

                     (1)

                     Articolul 17 din Regulamentul (CE) nr. 470/2009 prevede că limita maximă de reziduuri (LMR) pentru substanțele farmacologic active destinate utilizării în Uniune în medicamentele de uz veterinar pentru animalele de la care se obțin alimente sau în produsele biocide folosite în zootehnie se stabilește printr-un regulament.

                     (2)

                     Tabelul 1 din anexa la Regulamentul (UE) nr. 37/2010 al Comisiei (2) stabilește substanțele farmacologic active și clasificarea acestora în funcție de LMR din alimentele de origine animală.

                     (3)

                     Substanța ovotransferină nu este inclusă în tabelul respectiv.

                     (4)

                     O cerere de stabilire a LMR pentru ovotransferină în țesuturi și ouă de găină a fost înaintată Agenției Europene pentru Medicamente („EMA”).

                     (5)

                     EMA, pe baza avizului emis de Comitetul pentru medicamente de uz veterinar, a recomandat că stabilirea unei LMR pentru ovotransferină la pui de găină nu este necesară pentru protecția sănătății umane.

                     (6)

                     În conformitate cu articolul 5 din Regulamentul (CE) nr. 470/2009, EMA trebuie să ia în considerare utilizarea LMR-urilor stabilite pentru o substanță farmacologic activă într-un anumit produs alimentar pentru un alt produs alimentar obținut de la aceeași specie sau a LMR-urilor stabilite pentru o substanță farmacologic activă într-una sau mai multe specii pentru alte specii.

                     (7)

                     EMA a considerat că extrapolarea clasificării „Nu se cere nicio LMR” pentru ovotransferina din țesutul puilor de găină la țesutul altor specii de păsări de curte este adecvată.

                     (8)

                     Prin urmare, Regulamentul (UE) nr. 37/2010 ar trebui modificat în consecință.

                     (9)

                     Măsurile prevăzute în prezentul regulament sunt conforme cu avizul Comitetului permanent pentru medicamentele de uz veterinar,

               ADOPTĂ PREZENTUL REGULAMENT:

            Articolul 1
            Anexa la Regulamentul (UE) nr. 37/2010 se modifică în conformitate cu anexa la prezentul regulament.

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 8 februarie 2019.

                  Pentru Comisie

                  Președintele

               Jean-Claude JUNCKER

            (1)  JO L 152, 16.6.2009, p. 11.

            (2)  Regulamentul (UE) nr. 37/2010 al Comisiei din 22 decembrie 2009 privind substanțele active din punct de vedere farmacologic și clasificarea lor în funcție de limitele maxime de reziduuri din produsele alimentare de origine animală (JO L 15, 20.1.2010, p. 1).

            ANEXĂ
            În anexa la Regulamentul (UE) nr. 37/2010, tabelul 1, se introduce o rubrică pentru substanța următoare, în ordine alfabetică:

                           Substanță farmacologic activă

                           Reziduu marker

                           Specie animală

                           LMR

                           Țesuturi țintă

                           Alte dispoziții [conform articolului 14 alineatul (7) din Regulamentul (CE) nr. 470/2009]

                           Clasificare terapeutică

                           „Ovotransferină

                           NU SE APLICĂ

                           Pui de găină

                           Nu se cere nicio LMR

                           NU SE APLICĂ

                           Numai în scopul inhalării

                           Agent anti-infecțios”

                           Toate păsările de curte, cu excepția puilor de găină

                           Nu se cere nicio LMR

                           NU SE APLICĂ

                           Numai în scopul inhalării
                           A nu se utiliza la animalele de la care se obțin ouă


title: Regulamentul de punere în aplicare (UE) 2019/270 al Consiliului din 18 februarie 2019 privind punerea în aplicare a Regulamentului (UE) 2016/1686 de instituire a unor măsuri restrictive suplimentare împotriva ISIL (Da'esh) și Al-Qaida și a persoanelor fizice și juridice, entităților sau organismelor asociate cu acestea

text:
                  18.2.2019

                  RO

                  Jurnalul Oficial al Uniunii Europene

                  LI 46/1

         REGULAMENTUL DE PUNERE ÎN APLICARE (UE) 2019/270 AL CONSILIULUI
         din 18 februarie 2019
         privind punerea în aplicare a Regulamentului (UE) 2016/1686 de instituire a unor măsuri restrictive suplimentare împotriva ISIL (Da'esh) și Al-Qaida și a persoanelor fizice și juridice, entităților sau organismelor asociate cu acestea
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/1686 al Consiliului din 20 septembrie 2016 de instituire a unor măsuri restrictive suplimentare împotriva ISIL (Da'esh) și Al-Qaida și a persoanelor fizice și juridice, entităților sau organismelor asociate cu acestea (1), în special articolul 4 alineatul (1),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 20 septembrie 2016, Consiliul a adoptat Regulamentul (UE) 2016/1686.

                     (2)

                     Având în vedere că ISIL (Da'esh) și Al-Qaida, precum și persoanele fizice și juridice, entitățile sau organismele asociate cu acestea reprezintă în continuare o amenințare, ar trebui adăugată o persoană pe lista persoanelor fizice și juridice, a entităților și a organismelor prevăzută în anexa I la Regulamentul (UE) 2016/1686.

                     (3)

                     Prin urmare, anexa I la Regulamentul (UE) 2016/1686 ar trebui modificată în consecință,

               ADOPTĂ PREZENTUL REGULAMENT:

            Articolul 1
            Anexa I la Regulamentul (UE) 2016/1686 se modifică în conformitate cu anexa la prezentul regulament.

            Articolul 2
            Prezentul regulament intră în vigoare la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 18 februarie 2019.

                  Pentru Consiliu

                  Președintele

               F. MOGHERINI

            (1)  JO L 255, 21.9.2016, p. 1.

            ANEXĂ
            Pe lista prevăzută în anexa I la Regulamentul (UE) 2016/1686 se adaugă următoarea persoană:

                           „4.

                           Brahim el KHAYARI; data nașterii: 7 mai 1992; locul nașterii: Nîmes (Franța); cetățenie: franceză.”


title: Regulamentul de punere în aplicare (UE) 2019/481 al Comisiei din 22 martie 2019 de aprobare a substanței active flutianil, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei (Text cu relevanță pentru SEE.)

text:
                  25.3.2019

                  RO

                  Jurnalul Oficial al Uniunii Europene

                  L 82/19

         REGULAMENTUL DE PUNERE ÎN APLICARE (UE) 2019/481 AL COMISIEI
         din 22 martie 2019
         de aprobare a substanței active flutianil, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 13 alineatul (2),
         întrucât:

                     (1)

                     În conformitate cu articolul 7 alineatul (1) din Regulamentul (CE) nr. 1107/2009, la data de 23 februarie 2011, Regatul Unit a primit, din partea societății Otsuka AgriTechno Co., Ltd., o cerere de aprobare a substanței active flutianil.

                     (2)

                     În conformitate cu articolul 9 alineatul (3) din regulamentul respectiv, la 21 octombrie 2011, Regatul Unit, în calitate de stat membru raportor, a notificat solicitantului, celorlalte state membre, Comisiei și Autorității Europene pentru Siguranța Alimentară (denumită în continuare „autoritatea”) admisibilitatea cererii.

                     (3)

                     La 19 iunie 2013, statul membru raportor a transmis un proiect de raport de evaluare Comisiei, cu o copie către autoritate, în care s-a evaluat dacă este de așteptat ca substanța activă în cauză să îndeplinească criteriile de aprobare prevăzute la articolul 4 din Regulamentul (CE) nr. 1107/2009.

                     (4)

                     Autoritatea s-a conformat articolului 12 alineatul (1) din Regulamentul (CE) nr. 1107/2009. În conformitate cu articolul 12 alineatul (3) din Regulamentul (CE) nr. 1107/2009, ea a cerut solicitantului să furnizeze informații suplimentare statelor membre, Comisiei și autorității. Evaluarea informațiilor suplimentare de către statul membru raportor a fost transmisă autorității la 2 iunie 2014, sub forma unui proiect de raport de evaluare actualizat.

                     (5)

                     La 29 iulie 2014, autoritatea a comunicat solicitantului, statelor membre și Comisiei concluzia sa (2) cu privire la faptul dacă este de așteptat ca substanța activă flutianil să îndeplinească criteriile de aprobare prevăzute la articolul 4 din Regulamentul (CE) nr. 1107/2009. Autoritatea a pus concluzia sa la dispoziția publicului.

                     (6)

                     Autoritatea a concluzionat că substanța flutianil ar trebui să fie clasificată ca fiind cancerigenă de categoria 2 și toxică pentru reproducere (pentru dezvoltare) de categoria 2. Prin urmare, substanța activă nu îndeplinește criteriile de aprobare prevăzute la articolul 4 alineatul (1) din Regulamentul (CE) nr. 1107/2009.

                     (7)

                     La 4 decembrie 2014, statul membru raportor a notificat intenția sa de a lansa o cerere de clasificare armonizată în conformitate cu dispozițiile Regulamentul (CE) nr. 1272/2008 al Parlamentului European și al Consiliului (3). În conformitate cu propunerea respectivă, nu a fost adecvată clasificarea flutianilului ca substanță carcinogenă sau toxică pentru reproducere și, prin urmare, substanța flutianil a îndeplinit criteriile de aprobare menționate la articolul 4 alineatul (1) din Regulamentul (CE) nr. 1107/2009. Cererea a fost depusă de către Regatul Unit la Agenția Europeană pentru Produse Chimice la 23 februarie 2015.

                     (8)

                     La 10 decembrie 2015, Comisia a prezentat Comitetului permanent pentru plante, animale, produse alimentare și hrană pentru animale un proiect de raport de reexaminare pentru neaprobarea substanței flutianil. Având în vedere implicațiile potențiale pentru procesul decizional, Comisia a decis să aștepte rezultatul procesului de clasificare în temeiul Regulamentului (CE) nr. 1272/2008 înainte de a prezenta un proiect de regulament Comitetului permanent pentru plante, animale, produse alimentare și hrană pentru animale.

                     (9)

                     În martie 2016, Comitetul de evaluare a riscurilor al Agenției Europene pentru Produse Chimice nu a propus clasificarea substanței active flutianil ca substanță cancerigenă sau toxică pentru reproducere (4). La cererea Comisiei Europene, autoritatea a publicat la 5 iulie 2018 o „Declarație privind impactul clasificării armonizate asupra concluziei privind evaluarea inter pares a riscului utilizării ca pesticid a substanței active flutianil” („Statement on the impact of the harmonised classification on the conclusion on the peer review of the pesticide risk assessment of the active substance flutianil”) (5). În declarația menționată, autoritatea a recunoscut că clasificarea armonizată propusă de Comitetul de evaluare a riscurilor al Agenției Europene pentru Produse Chimice a fost, pe baza noilor informații suplimentare, diferită de clasificarea provizorie utilizată în concluzia autorității. La 4 octombrie 2018, substanța activă flutianil a fost inclusă în partea 3 din anexa VI la Regulamentul (CE) nr. 1272/2008 fără a fi clasificată drept cancerigenă sau toxică pentru reproducere (6).

                     (10)

                     Comisia a revizuit proiectul de raport de reexaminare în scopul alinierii acestuia la rezultatul procesului de clasificare și l-a transmis pentru observații solicitantului împreună cu un proiect de regulament la 20 martie 2018. Documentele au fost prezentate Comitetului permanent pentru plante, animale, produse alimentare și hrană pentru animale la 21 martie 2018.

                     (11)

                     În urma publicării declarației autorității, la 24 octombrie 2018 Comisia a prezentat Comitetului permanent pentru plante, animale, produse alimentare și hrană pentru animale un raport de reexaminare revizuit și un proiect de regulament care prevede aprobarea substanței flutianil.

                     (12)

                     Solicitantului i s-a oferit posibilitatea de a transmite observații cu privire la raportul de reexaminare și la declarația autorității.

                     (13)

                     În ceea ce privește noile criterii de identificare a proprietăților care perturbă sistemul endocrin, introduse prin Regulamentul (UE) 2018/605 al Comisiei (7), care a intrat în vigoare la 10 noiembrie 2018, și documentul de orientare comun pentru identificarea perturbatorilor endocrini (8), din informațiile conținute în concluziile autorității reiese că este puțin probabil ca substanța flutianil să fie un perturbator endocrin pe cale estrogenică, androgenică, tiroidogenică și steroidogenică. Deși au fost observate efecte asupra tiroidei (creștere de greutate), acestea s-au produs doar în cele mai mari doze care depășesc dozele maxime recomandate pentru tipul de studiu în care au fost observate aceste efecte. Efectele testiculare, asupra prostatei și a uterului observate (modificări histopatologice) se încadrează în valorile istorice ale grupului de control sau nu au fost reproduse în studiul privind toxicitatea pentru reproducere pe durata a două generații, iar parametrii de fertilitate nu au fost afectați. Studiul privind toxicitatea pentru reproducere pe durata a două generații a fost efectuat conform protocolului de testare în conformitate cu cele mai recente orientări ale OCDE (9), astfel cum se prevede în documentul de orientare comun pentru identificarea perturbatorilor endocrini, iar acesta nu a detectat parametri de reproducere și de dezvoltare sensibili la perturbatorii endocrini cum ar fi lungimea ciclului estral, indicele de împerechere, numărul mediu de situri de implantare, separarea prepuțială și deschiderea vaginală.

                     (14)

                     Cu privire la una sau mai multe utilizări reprezentative ale cel puțin unui produs de protecție a plantelor care conține substanța activă, în special în ceea ce privește utilizările examinate și detaliate în raportul de examinare, s-a stabilit că sunt îndeplinite criteriile de aprobare prevăzute la articolul 4 din Regulamentul (CE) nr. 1107/2009.

                     (15)

                     Prin urmare, este oportun să se aprobe substanța flutianil.

                     (16)

                     Cu toate acestea, în conformitate cu articolul 13 alineatul (2) din Regulamentul (CE) nr. 1107/2009 coroborat cu articolul 6 din același regulament și având în vedere cunoștințele științifice și tehnice actuale, este necesară includerea anumitor condiții și restricții. În special, este adecvat să se solicite, printre altele, informații de confirmare suplimentare pentru a confirma faptul că substanța flutianil nu este un perturbator endocrin în conformitate cu punctele 3.6.5 și 3.8.2 din anexa II la Regulamentul (CE) nr. 1107/2009, în vederea creșterii încrederii în concluzia Comisiei din considerentul 13, în conformitate cu punctul 2.2 litera (b) din anexa II la Regulamentul (CE) nr. 1107/2009.

                     (17)

                     În conformitate cu articolul 13 alineatul (4) din Regulamentul (CE) nr. 1107/2009, anexa la Regulamentul de punere în aplicare (UE) nr. 540/2011 al Comisiei (10) ar trebui modificată în consecință.

                     (18)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Autorizarea substanței active
            Substanța activă flutianil, cu specificațiile din anexa I, se aprobă în condițiile stabilite în anexa respectivă.

            Articolul 2
            Modificarea Regulamentului de punere în aplicare (UE) nr. 540/2011
            Anexa la Regulamentul de punere în aplicare (UE) nr. 540/2011 se modifică în conformitate cu anexa II la prezentul regulament.

            Articolul 3
            Intrare în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 22 martie 2019.

                  Pentru Comisie

                  Președintele

               Jean-Claude JUNCKER

            (1)  JO L 309, 24.11.2009, p. 1.

            (2)  EFSA Journal 2014;12(8):3805 [89 pp.]. doi: 10.2903/j.efsa.2014.3805.

            (3)  Regulamentul (CE) nr. 1272/2008 al Parlamentului European și al Consiliului din 16 decembrie 2008 privind clasificarea, etichetarea și ambalarea substanțelor și a amestecurilor, de modificare și de abrogare a Directivelor 67/548/CEE și 1999/45/CE, precum și de modificare a Regulamentului (CE) nr. 1907/2006 (JO L 353, 31.12.2008, p. 1).

            (4)  Comitetul pentru evaluarea riscurilor (CER) Opinion proposing harmonised classification and labelling at EU level of Flutianil (ISO);(2Z)-{[2-fluoro-5-(trifluoromethyl)phenyl]thio}[3-(2-methoxyphenyl)-1,3-thiazolidin-2-ylidene] acetonitrile, EC Number: -, CAS Number: 958647-10-4 CLH-O-0000001412-86-101/F. (Aviz de propunere a unei clasificări armonizate și a unei etichetări la nivelul UE a substanței flutianil (ISO);(2Z)-{[2-fluoro-5-(trifluorometil)fenil]tio}[3-(2-methoxifenil)-1,3-tiazolidin-2-iliden] acetonitril, Număr CE: -, Număr CAS: 958647-10-4 CLH-O-0000001412-86-101/F.) Adoptat la 10 martie 2016.
         https://echa.europa.eu/documents/10162/efc05a0b-a819-51d6-6f43-5396ee76e29f.

            (5)  EFSA Journal 2018;16(7):5383 [19 pp.]. doi: 10.2903/j.efsa.2018.5383.

            (6)  Regulamentul (UE) 2018/1480 al Comisiei din 4 octombrie 2018 de modificare, în vederea adaptării la progresul tehnic și științific, a Regulamentului (CE) nr. 1272/2008 al Parlamentului European și al Consiliului privind clasificarea, etichetarea și ambalarea substanțelor și a amestecurilor și de corectare a Regulamentului (UE) 2017/776 al Comisiei (JO L 251, 5.10.2018, p. 1).

            (7)  Regulamentul (UE) 2018/605 al Comisiei din 19 aprilie 2018 de modificare a anexei II la Regulamentul (CE) nr. 1107/2009 prin stabilirea unor criterii științifice pentru determinarea proprietăților care perturbă sistemul endocrin (JO L 101, 20.4.2018, p. 33).

            (8)  Guidance for the identification of endocrine disruptors in the context of Regulations (EU) No 528/2012 and (EC) No 1107/2009 [Documentul de orientare pentru identificarea perturbatorilor endocrini în contextul Regulamentelor (UE) nr. 528/2012 și (CE) nr. 1107/2009]. https://efsa.onlinelibrary.wiley.com/doi/epdf/10.2903/j.efsa.2018.5311.

            (9)  OCDE (Organizația pentru Cooperare și Dezvoltare Economică), 2001. Testul nr. 416: Studiul de toxicitate pentru reproducere pe durata a două generații. În: OECD Guidelines for the Testing of Chemicals (Orientările OCDE privind testarea substanțelor chimice), Secțiunea 4. OECD Publishing, Paris. 13 pp. https://doi.org/10.1787/9789264070868-en.

            (10)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).

            ANEXA I

                        Denumire comună, numere de identificare

                        Denumire IUPAC

                        Puritate (1)

                        Data aprobării

                        Expirarea aprobării

                        Dispoziții specifice

                        Flutianil
                        Nr. CAS [958647-10-4]
                        Nr. CIPAC 835

                        (Z)-[3-(2-metoxifenil)-1,3-tiazolidin-2-iliden](α,α,α,4-tetrafluoro-m-toliltio)acetonitril

                        ≥ 985 g/kg

                        14 aprilie 2019

                        14 aprilie 2029

                        În vederea punerii în aplicare a principiilor uniforme menționate la articolul 29 alineatul (6) din Regulamentul (CE) nr. 1107/2009, se va ține seama de concluziile raportului de reexaminare privind substanța flutianil, în special de apendicele I și II la acesta.
                        În cadrul acestei evaluări generale, statele membre acordă o atenție deosebită:

                                    —

                                    protejării operatorilor și lucrătorilor;

                                    —

                                    riscului pentru organismele acvatice;

                                    —

                                    riscului pentru apele subterane cauzat de metaboliți, dacă substanța este aplicată în condiții pedologice sau climatice nefavorabile.

                              Condițiile de utilizare includ, dacă este cazul, măsuri de reducere a riscurilor.
                        Solicitantul transmite Comisiei, statelor membre și autorității informații care să confirme următoarele:

                                    1.

                                    specificațiile tehnice ale substanței active astfel cum este fabricată (pe baza producției la scară comercială) și conformitatea loturilor de toxicitate cu specificațiile tehnice confirmate;

                                    2.

                                    efectul proceselor de tratare a apei asupra naturii reziduurilor prezente în apele de suprafață și în apele subterane, atunci când apele de suprafață sau subterane sunt captate pentru a fi utilizate pentru apa potabilă;

                                    3.

                                    o evaluare actualizată a informațiilor transmise și, după caz, informații suplimentare care să confirme faptul că flutianil nu este un perturbator endocrin în conformitate cu punctele 3.6.5 și 3.8.2 din anexa II la Regulamentul (CE) nr. 1107/2009, aplicându-se, de asemenea, orientările ECHA și EFSA pentru identificarea perturbatorilor endocrini (2).

                              Solicitantul trebuie să prezinte informațiile:

                                    —

                                    menționate la punctul 1 până la 14 aprilie 2020;

                                    —

                                    menționate la punctul 2 în termen de doi ani de la data publicării de către Comisie a unui document de orientare privind evaluarea efectului proceselor de tratare a apei asupra naturii reziduurilor prezente în apele de suprafață și în apele subterane; precum și

                                    —

                                    menționate la punctul 3 până la 14 aprilie 2021.

               (1)  Detalii suplimentare privind identitatea și specificațiile substanței active sunt puse la dispoziție în raportul de reexaminare.

               (2)  Guidance for the identification of endocrine disruptors in the context of Regulations (EU) No 528/2012 and (EC) No 1107/2009 [Documentul de orientare pentru identificarea perturbatorilor endocrini în contextul Regulamentelor (UE) nr. 528/2012 și (CE) nr. 1107/2009]. EFSA Journal 2018;16(6):5311; ECHA-18-G-01-EN.

            ANEXA II
            În partea B din anexa la Regulamentul de punere în aplicare (UE) nr. 540/2011, se adaugă următoarea rubrică:

                           „133

                           Flutianil
                           Nr. CAS [958647-10-4]
                           Nr. CIPAC 835

                           (Z)-[3-(2-metoxifenil)-1,3-tiazolidin-2-iliden](α,α,α,4-tetrafluoro-m-toliltio)acetonitril

                           ≥ 985 g/kg

                           14 aprilie 2019

                           14 aprilie 2029

                           În vederea punerii în aplicare a principiilor uniforme menționate la articolul 29 alineatul (6) din Regulamentul (CE) nr. 1107/2009, se va ține seama de concluziile raportului de reexaminare privind substanța flutianil, în special de apendicele I și II la acesta.
                           În cadrul acestei evaluări generale, statele membre acordă o atenție deosebită:

                                       —

                                       protejării operatorilor și lucrătorilor;

                                       —

                                       riscului pentru organismele acvatice;

                                       —

                                       riscului pentru apele subterane cauzat de metaboliți, dacă substanța este aplicată în condiții pedologice sau climatice nefavorabile.

                                 Condițiile de utilizare includ, dacă este cazul, măsuri de reducere a riscurilor.
                           Solicitantul transmite Comisiei, statelor membre și autorității informații care să confirme următoarele:

                                       1.

                                       specificațiile tehnice ale substanței active astfel cum este fabricată (pe baza producției la scară comercială) și conformitatea loturilor de toxicitate cu specificațiile tehnice confirmate;

                                       2.

                                       efectul proceselor de tratare a apei asupra naturii reziduurilor prezente în apele de suprafață și în apele subterane, atunci când apele de suprafață sau subterane sunt captate pentru a fi utilizate pentru apa potabilă;

                                       3.

                                       o evaluare actualizată a informațiilor transmise și, după caz, informații suplimentare care să confirme faptul că flutianil nu este un perturbator endocrin în conformitate cu punctele 3.6.5 și 3.8.2 din anexa II la Regulamentul (CE) nr. 1107/2009, aplicându-se, de asemenea, orientările ECHA și EFSA pentru identificarea perturbatorilor endocrini (*1).

                                 Solicitantul trebuie să prezinte informațiile:

                                       —

                                       menționate la punctul 1 până la 14 aprilie 2020;

                                       —

                                       menționate la punctul 2 în termen de doi ani de la data publicării de către Comisie a unui document de orientare privind evaluarea efectului proceselor de tratare a apei asupra naturii reziduurilor prezente în apele de suprafață și în apele subterane; precum și

                                       —

                                       menționate la punctul 3 până la 14 aprilie 2021.

               (*1)  Guidance for the identification of endocrine disruptors in the context of Regulations (EU) No 528/2012 and (EC) No 1107/2009 [Documentul de orientare pentru identificarea perturbatorilor endocrini în contextul Regulamentelor (UE) nr. 528/2012 și (CE) nr. 1107/2009]. EFSA Journal 2018;16(6):5311; ECHA-18-G-01-EN.”


title: Regulamentul de punere în aplicare (UE) 2019/482 al Comisiei din 22 martie 2019 de modificare a Regulamentului de punere în aplicare (UE) 2016/1368 de stabilire a listei de indici de referință critici utilizați de piețele financiare în conformitate cu Regulamentul (UE) 2016/1011 al Parlamentului European și al Consiliului (Text cu relevanță pentru SEE.)

text:
                  25.3.2019

                  RO

                  Jurnalul Oficial al Uniunii Europene

                  L 82/26

         REGULAMENTUL DE PUNERE ÎN APLICARE (UE) 2019/482 AL COMISIEI
         din 22 martie 2019
         de modificare a Regulamentului de punere în aplicare (UE) 2016/1368 de stabilire a listei de indici de referință critici utilizați de piețele financiare în conformitate cu Regulamentul (UE) 2016/1011 al Parlamentului European și al Consiliului
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/1011 al Parlamentului European și al Consiliului din 8 iunie 2016 privind indicii utilizați ca indici de referință în cadrul instrumentelor financiare și al contractelor financiare sau pentru a măsura performanțele fondurilor de investiții și de modificare a Directivelor 2008/48/CE și 2014/17/UE și a Regulamentului (UE) nr. 596/2014 (1), în special articolul 20 alineatul (1),
         întrucât:

                     (1)

                     Indicii de referință au un rol important în stabilirea prețului multor instrumente și contracte financiare și în evaluarea randamentului multor fonduri de investiții. Contribuția la indicii de referință și administrarea acestora sunt, în numeroase cazuri, vulnerabile la manipulare, iar persoanele implicate se confruntă adesea cu conflicte de interese.

                     (2)

                     Pentru ca indicii de referință să își îndeplinească rolul economic, este necesar ca aceștia să fie reprezentativi pentru piața sau realitatea economică subiacentă pe care intenționează să o măsoare. În cazul în care un indice de referință, cum ar fi ratele de dobândă interbancară oferite, nu mai este reprezentativ pentru piața pe care o reflectă, există riscul unor efecte negative, printre altele, asupra integrității pieței, a finanțării personale (împrumuturi și credite ipotecare) și a societăților comerciale din Uniune.

                     (3)

                     Riscurile pentru utilizatori, piețe și economia Uniunii se accentuează în general în cazul în care valoarea totală a instrumentelor financiare, a contractelor financiare și a fondurilor de investiții care se raportează la un anumit indice de referință este mare. Prin urmare, Regulamentul (UE) 2016/1011 stabilește mai multe categorii de indici de referință și prevede cerințe suplimentare care să asigure integritatea și fiabilitatea indicilor de referință considerați critici, stabilind inclusiv competența autorităților relevante ca în anumite condiții să impună contribuirea la un indice de referință critic sau administrarea acestuia.

                     (4)

                     În conformitate cu articolul 20 alineatul (1) din Regulamentul (UE) 2016/1011, Comisia este împuternicită să adopte acte de punere în aplicare pentru a întocmi și a revizui cel puțin o dată la doi ani o listă de indici de referință critici.

                     (5)

                     Regulamentul de punere în aplicare (UE) 2016/1368 al Comisiei (2) a stabilit o listă de indici de referință critici utilizați de piețele financiare în temeiul Regulamentului (UE) 2016/1011.

                     (6)

                     În conformitate cu articolul 20 alineatul (1) litera (b) din Regulamentul (UE) 2016/1011, un indice de referință poate fi inclus pe lista indicilor de referință critici dacă indicele respectiv se bazează pe date de intrare furnizate de contribuitori care sunt în majoritate situați într-un stat membru și dacă este recunoscut ca fiind de importanță critică în statul membru respectiv.

                     (7)

                     La 10 octombrie 2018, autoritatea polonă competentă, Komisja Nadzoru Finansowego („KNF”), a notificat Autorității Europene pentru Valori Mobiliare și Piețe („ESMA”) propunerea sa de a recunoaște rata dobânzii interbancare oferită pe piața din Varșovia (Warsaw Interbank Offered Rate – „WIBOR”) ca indice de referință critic, în conformitate cu articolul 20 alineatul (1) litera (b) din Regulamentul (UE) 2016/1011, deoarece aceasta are o importanță critică în Polonia și se bazează pe date furnizate exclusiv de contribuitori situați în Polonia.

                     (8)

                     WIBOR este o rată de referință bazată pe o medie a ratelor dobânzii la care băncile care își desfășoară activitatea pe piața monetară din Polonia sunt dispuse să își împrumute reciproc fonduri negarantate cu diferite scadențe. La 10 octombrie 2018, din eșantionul WIBOR făceau parte unsprezece bănci, toate situate în Polonia.

                     (9)

                     În evaluarea pe care a transmis-o ESMA, KNF a concluzionat că încetarea furnizării WIBOR sau furnizarea acestui indice pe baza unor date de intrare sau a unui eșantion de contribuitori care nu mai sunt reprezentativi pentru piața sau realitatea economică subiacentă ar putea avea un impact negativ semnificativ asupra funcționării piețelor financiare din Polonia.

                     (10)

                     Evaluarea efectuată de KNF ilustrează faptul că WIBOR este utilizat ca referință în 60 % din totalul creditelor acordate gospodăriilor populației din Polonia și în 70,1 % din creditele ipotecare în curs. Pentru creditele ipotecare subscrise începând din 2013, prevalența WIBOR a crescut la 98,5 %. În plus, WIBOR servește ca referință la plățile de cupoane pentru aproape 26 % din valoarea nominală totală a obligațiunilor poloneze. De asemenea, KNF a prezentat date din care reiese că WIBOR este utilizat ca referință pentru instrumente financiare derivate extrabursiere pe rata dobânzii cu o valoare noțională în circulație de 366 de miliarde EUR. În sfârșit, KNF a concluzionat, pe baza unui sondaj, că WIBOR este utilizat ca referință pentru fonduri de investiții cu o valoare totală a activului net de 2,6 miliarde EUR. Prin urmare, valoarea totală a instrumentelor financiare și a contractelor financiare care utilizează ca referință WIBOR este mai mare decât produsul național brut al Poloniei. Concluzia evaluării este că WIBOR are o importanță vitală pentru stabilitatea financiară și integritatea pieței din Polonia și că discontinuitățile în furnizarea WIBOR sau lipsa de fiabilitate a acestuia ar putea avea un impact negativ semnificativ asupra funcționării piețelor financiare din Polonia, precum și asupra întreprinderilor și a consumatorilor, deoarece indicele este utilizat pentru împrumuturi, produse de tipul creditelor de consum și fonduri de investiții.

                     (11)

                     La 8 noiembrie 2018, ESMA a transmis Comisiei avizul său, conform căruia KNF a luat în considerare toate elementele și criteriile prevăzute la articolul 20 alineatul (3) din Regulamentul (UE) 2016/1011 și a furnizat date cantitative în sprijinul propunerii de recunoaștere a WIBOR drept indice de referință critic, precum și o argumentație analitică evidențiind rolul esențial al WIBOR pentru economia Poloniei.

                     (12)

                     Prin urmare, Regulamentul de punere în aplicare (UE) 2016/1368 ar trebui modificat în consecință.

                     (13)

                     Având în vedere importanța majoră a WIBOR, utilizarea sa pe scară largă și rolul său în alocarea capitalului în Polonia, prezentul regulament ar trebui să intre în vigoare în regim de urgență.

                     (14)

                     Măsurile prevăzute în prezentul regulament sunt conforme cu avizul Comitetului european pentru valori mobiliare,

               ADOPTĂ PREZENTUL REGULAMENT:

            Articolul 1
            Anexa la Regulamentul de punere în aplicare (UE) 2016/1368 se înlocuiește cu textul din anexa la prezentul regulament.

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 22 martie 2019.

                  Pentru Comisie

                  Președintele

               Jean-Claude JUNCKER

            (1)  JO L 171, 29.6.2016, p. 1.

            (2)  Regulamentul de punere în aplicare (UE) 2016/1368 al Comisiei din 11 august 2016 de stabilire a listei de indici de referință critici utilizați de piețele financiare în conformitate cu Regulamentul (UE) 2016/1011 al Parlamentului European și al Consiliului (JO L 217, 12.8.2016, p. 1).

            ANEXĂ

                     „ANEXĂ

                        Lista indicilor de referință critici prevăzuți la articolul 20 alineatul (1) din Regulamentul (UE) 2016/1011

                                 Nr.

                                 Indice de referință

                                 Administrator

                                 Locul de desfășurare a activității

                                 1

                                 Rata dobânzii interbancare oferită la operațiunile în euro (EURIBOR®)

                                 Institutul European pentru Piețele Monetare (EMMI)

                                 Bruxelles, Belgia

                                 2

                                 Rata medie a dobânzii overnight în euro (EONIA®)

                                 Institutul European pentru Piețele Monetare (EMMI)

                                 Bruxelles, Belgia

                                 3

                                 Rata dobânzii interbancare oferită pe piața londoneză (LIBOR)

                                 ICE Benchmark Administration (IBA)

                                 Londra, Regatul Unit

                                 4

                                 Rata dobânzii interbancare oferită pe piața din Stockholm (STIBOR)

                                 Asociația Bancherilor din Suedia (Svenska Bankföreningen)

                                 Stockholm, Suedia

                                 5

                                 Rata dobânzii interbancare oferită pe piața din Polonia (WIBOR)

                                 GPW Benchmarks S.A.

                                 Varșovia, Polonia

               ”


title: Regulamentul de punere în aplicare (UE) 2019/706 al Comisiei din 7 mai 2019 de reînnoire a aprobării substanței active carvonă, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei (Text cu relevanță pentru SEE.)

text:
                  8.5.2019

                  RO

                  Jurnalul Oficial al Uniunii Europene

                  L 120/11

         REGULAMENTUL DE PUNERE ÎN APLICARE (UE) 2019/706 AL COMISIEI
         din 7 mai 2019
         de reînnoire a aprobării substanței active carvonă, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 20 alineatul (1),
         întrucât:

                     (1)

                     Prin Directiva 2008/44/CE a Comisiei (2), substanța carvonă a fost inclusă ca substanță activă în anexa I la Directiva 91/414/CEE a Consiliului (3).

                     (2)

                     Substanțele active incluse în anexa I la Directiva 91/414/CEE sunt considerate aprobate în temeiul Regulamentului (CE) nr. 1107/2009 și sunt incluse în partea A a anexei la Regulamentul de punere în aplicare (UE) nr. 540/2011 al Comisiei (4).

                     (3)

                     Aprobarea substanței active carvonă, astfel cum este menționată în partea A a anexei la Regulamentul de punere în aplicare (UE) nr. 540/2011, expiră la 31 iulie 2019.

                     (4)

                     O cerere vizând reînnoirea aprobării substanței active carvonă a fost transmisă în conformitate cu articolul 1 din Regulamentul de punere în aplicare (UE) nr. 844/2012 al Comisiei (5) în termenul prevăzut la articolul respectiv.

                     (5)

                     Solicitantul a depus dosarele suplimentare necesare în conformitate cu articolul 6 din Regulamentul de punere în aplicare (UE) nr. 844/2012. Statul membru raportor a constatat că cererea era completă.

                     (6)

                     Statul membru raportor, în colaborare cu statul membru coraportor, a pregătit un raport de evaluare a reînnoirii aprobării, pe care l-a transmis, la data de 31 mai 2017, Autorității Europene pentru Siguranța Alimentară (denumită în continuare „autoritatea”) și Comisiei.

                     (7)

                     Autoritatea a transmis solicitantului și statelor membre raportul de evaluare a reînnoirii aprobării, în vederea formulării de observații, și a transmis Comisiei observațiile primite. De asemenea, autoritatea a pus dosarul rezumativ suplimentar la dispoziția publicului.

                     (8)

                     La 12 iulie 2018, autoritatea a comunicat Comisiei concluziile sale (6) cu privire la posibilitatea ca substanța carvonă să îndeplinească criteriile de aprobare prevăzute la articolul 4 din Regulamentul (CE) nr. 1107/2009. La 24 ianuarie 2019, Comisia a prezentat un proiect inițial de raport privind reînnoirea aprobării pentru carvonă Comitetului permanent pentru plante, animale, produse alimentare și hrană pentru animale.

                     (9)

                     Solicitantului i s-a oferit posibilitatea de a prezenta observații privind proiectul de raport privind reînnoirea aprobării.

                     (10)

                     În ceea ce privește noile criterii pentru determinarea proprietăților care perturbă sistemul endocrin introduse prin Regulamentul (UE) 2018/605 al Comisiei (7), din concluzia autorității reiese că este foarte puțin probabil ca substanța carvonă să fie un perturbator endocrin pe cale estrogenică, androgenică, tiroidogenică și steroidogenică. Mai mult, datele disponibile și evaluarea științifică a riscurilor efectuată de autoritate indică faptul că este improbabil ca substanța carvonă să aibă efecte perturbatoare asupra sistemului endocrin. Prin urmare, Comisia este de părere că substanța carvonă nu trebuie să fie considerată ca având proprietăți care perturbă sistemul endocrin.

                     (11)

                     În cazul uneia sau al mai multor utilizări reprezentative ale cel puțin unui produs de protecție a plantelor care conține substanța activă carvonă, s-a stabilit că sunt îndeplinite criteriile de aprobare prevăzute la articolul 4 din Regulamentul (CE) nr. 1107/2009.

                     (12)

                     Evaluarea riscurilor în contextul reînnoirii aprobării substanței carvonă se bazează pe un număr limitat de utilizări reprezentative, care, totuși, nu restricționează utilizările pentru care pot fi autorizate produsele de protecție a plantelor care conțin carvonă. Prin urmare, este adecvat să nu se mențină restricția privind utilizarea ca regulator de creștere a plantelor. În consecință, este adecvat să se reînnoiască aprobarea substanței carvonă.

                     (13)

                     Prin urmare, Regulamentul de punere în aplicare (UE) nr. 540/2011 ar trebui modificat în consecință.

                     (14)

                     Prezentul regulament ar trebui să se aplice începând din ziua următoare datei de expirare a aprobării substanței active carvonă.

                     (15)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Reînnoirea aprobării substanței active
            Aprobarea substanței active carvonă, astfel cum este menționată în anexa I, se reînnoiește sub rezerva îndeplinirii condițiilor prevăzute în anexa respectivă.

            Articolul 2
            Modificările Regulamentului de punere în aplicare (UE) nr. 540/2011
            Anexa la Regulamentul de punere în aplicare (UE) nr. 540/2011 se modifică în conformitate cu anexa II la prezentul regulament.

            Articolul 3
            Intrarea în vigoare și data aplicării
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 1 august 2019.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 7 mai 2019.

                  Pentru Comisie

                  Președintele

               Jean-Claude JUNCKER

            (1)  JO L 309, 24.11.2009, p. 1.

            (2)  Directiva 2008/44/CE a Comisiei din 4 aprilie 2008 de modificare a Directivei 91/414 CEE a Consiliului în vederea includerii substanțelor active bentiavalicarb, boscalid, carvonă, fluoxastrobin, Paecilomyces lilacinus și protioconazol (JO L 94, 5.4.2008, p. 13).

            (3)  Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (JO L 230, 19.8.1991, p. 1).

            (4)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).

            (5)  Regulamentul de punere în aplicare (UE) nr. 844/2012 al Comisiei din 18 septembrie 2012 de stabilire a dispozițiilor necesare pentru punerea în aplicare a procedurii de reînnoire pentru substanțele active, prevăzută în Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare (JO L 252, 19.9.2012, p. 26).

            (6)  EFSA Journal 2018; 16(7):5390. EFSA (Autoritatea Europeană pentru Siguranța Alimentară), 2018. Conclusion on the peer review of the pesticide risk assessment of the active substance carvone (Concluzia evaluării inter pares a riscului utilizării substanței active carvonă ca pesticid). Document disponibil online: www.efsa.europa.eu

            (7)  Regulamentul (UE) 2018/605 al Comisiei din 19 aprilie 2018 de modificare a anexei II la Regulamentul (CE) nr. 1107/2009 prin stabilirea unor criterii științifice pentru determinarea proprietăților care perturbă sistemul endocrin. (JO L 101, 20.4.2018, p. 33).

            ANEXA I

                        Denumire comună, numere de identificare

                        Denumire IUPAC

                        Puritate (1)

                        Data aprobării

                        Expirarea aprobării

                        Dispoziții specifice

                        carvonă
                        244-16-8 (d-carvonă = S-carvonă = (+)-carvonă)
                        Carvonă: 602
                        d-carvonă: nealocat

                        (S)-5-izopropenil-2-metilciclohex-2-en-1-onă
                        sau
                        (S)-p-menta-6,8-dien-2-onă

                        923 g/kg d-carvonă

                        1 august 2019

                        31 iulie 2034

                        În vederea punerii în aplicare a principiilor uniforme prevăzute la articolul 29 alineatul (6) din Regulamentul (CE) nr. 1107/2009, se ține seama de concluziile raportului privind reînnoirea aprobării substanței carvonă, în special de apendicele I și II la acesta.
                        În cadrul acestei evaluări generale, statele membre acordă o atenție deosebită:

                                    —

                                    protejării operatorilor, asigurând faptul că în condițiile de utilizare se prevede folosirea unor echipamente adecvate de protecție individuală.

                              Condițiile de utilizare includ, dacă este cazul, măsuri de reducere a riscurilor. În special, ar trebui să se acorde o atenție deosebită perioadei de timp necesare înainte de intrarea în spațiile de depozitare după aplicarea produselor de protecție a plantelor care conțin carvonă.
                        Solicitantul transmite Comisiei, statelor membre și autorității informații de confirmare în ceea ce privește:

                                    —

                                    efectul proceselor de tratare a apei asupra naturii reziduurilor prezente în apele de suprafață și în apele subterane, atunci când apele de suprafață sunt captate pentru a fi utilizate ca apă potabilă.

                              Solicitantul prezintă aceste informații în termen de doi ani de la data publicării de către Comisie a unui document de orientare privind evaluarea efectului proceselor de tratare a apei asupra naturii reziduurilor prezente în apele de suprafață și în apele subterane.

               (1)  Detalii suplimentare privind identitatea și specificațiile substanței active sunt furnizate în raportul privind reînnoirea.

            ANEXA II
            Anexa la Regulamentul de punere în aplicare (UE) 540/2011 se modifică după cum urmează:

                        1.

                        în partea A, rubrica 165 referitoare la carvonă se elimină;

                        2.

                        în partea B, se adaugă următoarea rubrică:

                                    Număr

                                    Denumire comună, numere de identificare

                                    Denumire IUPAC

                                    Puritate (1)

                                    Data aprobării

                                    Expirarea aprobării

                                    Dispoziții specifice

                                    „135

                                    carvonă
                                    244-16-8 (d-carvonă = S-carvonă = (+)-carvonă)
                                    Carvonă: 602
                                    d-carvonă: nealocat

                                    (S)-5-izopropenil-2-metilciclohex-2-en-1-onă
                                    sau
                                    (S)-p-menta-6,8-dien-2-onă

                                    923 g/kg d-carvonă

                                    1 august 2019

                                    31 iulie 2034

                                    În vederea punerii în aplicare a principiilor uniforme prevăzute la articolul 29 alineatul (6) din Regulamentul (CE) nr. 1107/2009, se ține seama de concluziile raportului privind reînnoirea aprobării substanței carvonă, în special de apendicele I și II la acesta.
                                    În cadrul acestei evaluări generale, statele membre acordă o atenție deosebită:

                                                —

                                                protejării operatorilor, asigurând faptul că în condițiile de utilizare se prevede folosirea unor echipamente adecvate de protecție individuală.

                                          Condițiile de utilizare includ, dacă este cazul, măsuri de reducere a riscurilor. În special, ar trebui să se acorde o atenție deosebită perioadei de timp necesare înainte de intrarea în spațiile de depozitare după aplicarea produselor de protecție a plantelor care conțin carvonă.
                                    Solicitantul transmite Comisiei, statelor membre și autorității informații de confirmare în ceea ce privește:

                                                —

                                                efectul proceselor de tratare a apei asupra naturii reziduurilor prezente în apele de suprafață și în apele subterane, atunci când apele de suprafață sunt captate pentru a fi utilizate ca apă potabilă.

                                          Solicitantul prezintă aceste informații în termen de doi ani de la data publicării de către Comisie a unui document de orientare privind evaluarea efectului proceselor de tratare a apei asupra naturii reziduurilor prezente în apele de suprafață și în apele subterane.”

               (1)  Detalii suplimentare privind identitatea și specificațiile substanței active sunt furnizate în raportul privind reînnoirea.


title: Regulamentul de punere în aplicare (UE) 2019/707 al Comisiei din 7 mai 2019 de modificare a Regulamentului de punere în aplicare (UE) nr. 540/2011 în ceea ce privește prelungirea perioadelor de aprobare a substanțelor active alfa-cipermetrin, beflubutamid, benalaxil, bentiavalicarb, bifenazat, boscalid, bromoxinil, captan, ciazofamid, desmedifam, dimetoat, dimetomorf, diuron, etefon, etoxazol, famoxadon, fenamifos, flumioxazin, fluoxastrobin, folpet, foramsulfuron, formetanat, metalaxil-m, metiocarb, metribuzin, milbemectină, Paecilomyces lilacinus tulpina 251, fenmedifam, fosmet, pirimifos-metil, propamocarb, protioconazol, s-metolaclor și tebuconazol (Text cu relevanță pentru SEE.)

text:
                  8.5.2019

                  RO

                  Jurnalul Oficial al Uniunii Europene

                  L 120/16

         REGULAMENTUL DE PUNERE ÎN APLICARE (UE) 2019/707 AL COMISIEI
         din 7 mai 2019
         de modificare a Regulamentului de punere în aplicare (UE) nr. 540/2011 în ceea ce privește prelungirea perioadelor de aprobare a substanțelor active alfa-cipermetrin, beflubutamid, benalaxil, bentiavalicarb, bifenazat, boscalid, bromoxinil, captan, ciazofamid, desmedifam, dimetoat, dimetomorf, diuron, etefon, etoxazol, famoxadon, fenamifos, flumioxazin, fluoxastrobin, folpet, foramsulfuron, formetanat, metalaxil-m, metiocarb, metribuzin, milbemectină, Paecilomyces lilacinus tulpina 251, fenmedifam, fosmet, pirimifos-metil, propamocarb, protioconazol, s-metolaclor și tebuconazol
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 17 primul paragraf,
         întrucât:

                     (1)

                     Partea A din anexa la Regulamentul de punere în aplicare (UE) nr. 540/2011 al Comisiei (2) stabilește lista substanțelor active considerate a fi fost aprobate în temeiul Regulamentului (CE) nr. 1107/2009.

                     (2)

                     Perioadele de aprobare a substanțelor active famoxadon, flumioxazin și metalaxil-m au fost prelungite până la 30 iunie 2019 prin Regulamentul de punere în aplicare (UE) 2018/917 al Comisiei (3). Au fost depuse cereri de reînnoire a includerii substanțelor active famoxadon, flumioxazin și metalaxil-m în anexa I la Directiva 91/414/CEE a Consiliului (4), în conformitate cu articolul 4 din Regulamentul (UE) nr. 1141/2010 al Comisiei (5).

                     (3)

                     Perioadele de aprobare a substanțelor active alfa-cipermetrin, beflubutamid, benalaxil, bentiavalicarb, bifenazat, boscalid, bromoxinil, captan, ciazofamid, desmedifam, dimetoat, dimetomorf, etefon, etoxazol, fenamifos, fluoxastrobin, folpet, foramsulfuron, formetanat, metiocarb, metribuzin, milbemectină, Paecilomyces lilacinus tulpina 251, fenmedifam, fosmet, pirimifos-metil, propamocarb, protioconazol și s-metolaclor au fost prelungite până la 31 iulie 2019 prin Regulamentul de punere în aplicare (UE) 2018/917.

                     (4)

                     Perioada de aprobare a substanței active diuron a fost prelungită până la 30 septembrie 2019 prin Regulamentul de punere în aplicare (UE) 2018/1262 al Comisiei (6).

                     (5)

                     Perioada de aprobare a substanței active tebuconazol va expira la 31 august 2019 (7).

                     (6)

                     Cererile de reînnoire a aprobării substanțelor menționate în considerentele 3-5 au fost depuse în conformitate cu Regulamentul de punere în aplicare (UE) nr. 844/2012 al Comisiei (8).

                     (7)

                     Din cauza faptului că evaluarea substanțelor a fost amânată din motive independente de voința solicitanților, este posibil ca aprobările acestor substanțe active să expire înainte de adoptarea unei decizii privind reînnoirea lor. Prin urmare, este necesar să se prelungească perioadele lor de aprobare.

                     (8)

                     Având în vedere obiectivul articolului 17 primul paragraf din Regulamentul (CE) nr. 1107/2009, în ceea ce privește cazurile în care Comisia urmează să adopte un regulament care prevede că aprobarea unei substanțe active menționate în anexa la prezentul regulament nu se reînnoiește deoarece nu sunt îndeplinite criteriile de aprobare, Comisia urmează să stabilească ca dată de expirare fie data prevăzută înainte de intrarea în vigoare a prezentului regulament, fie data intrării în vigoare a regulamentului care prevede că aprobarea substanței active nu se reînnoiește, oricare dintre aceste date survine mai târziu. În ceea ce privește cazurile în care Comisia urmează să adopte un regulament care prevede reînnoirea aprobării unei substanțe active menționate în anexa la prezentul regulament, Comisia va depune eforturi pentru a stabili, în funcție de circumstanțe, cea mai timpurie dată posibilă de punere în aplicare.

                     (9)

                     Prin urmare, Regulamentul de punere în aplicare (UE) nr. 540/2011 ar trebui modificat în consecință.

                     (10)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Anexa la Regulamentul de punere în aplicare (UE) nr. 540/2011 se modifică în conformitate cu anexa la prezentul regulament.

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 7 mai 2019.

                  Pentru Comisie

                  Președintele

               Jean-Claude JUNCKER

            (1)  JO L 309, 24.11.2009, p. 1.

            (2)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).

            (3)  Regulamentul de punere în aplicare (UE) 2018/917 al Comisiei din 27 iunie 2018 de modificare a Regulamentului de punere în aplicare (UE) nr. 540/2011 în ceea ce privește prelungirea perioadelor de aprobare a substanțelor active alfa-cipermetrin, beflubutamid, benalaxil, bentiavalicarb, bifenazat, boscalid, bromoxinil, captan, carvonă, clorprofam, ciazofamid, desmedifam, dimetoat, dimetomorf, diquat, etefon, etoprofos, etoxazol, famoxadon, fenamidon, fenamifos, flumioxazin, fluoxastrobin, folpet, foramsulfuron, formetanat, Gliocladium catenulatum tulpina: J1446, izoxaflutol, metalaxil-m, metiocarb, metoxifenozid, metribuzin, milbemectină, oxasulfuron, Paecilomyces lilacinus tulpina 251, fenmedifam, fosmet, pirimifos-metil, propamocarb, protioconazol, pimetrozină și s-metolaclor (JO L 163, 28.6.2018, p. 13).

            (4)  Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (JO L 230, 19.8.1991, p. 1).

            (5)  Regulamentul (UE) nr. 1141/2010 al Comisiei din 7 decembrie 2010 de stabilire a procedurii de reînnoire a includerii unui al doilea grup de substanțe active în anexa I la Directiva 91/414/CEE a Consiliului și de stabilire a listei substanțelor în cauză (JO L 322, 8.12.2010, p. 10).

            (6)  Regulamentul de punere în aplicare (UE) 2018/1262 al Comisiei din 20 septembrie 2018 de modificare a Regulamentului de punere în aplicare (UE) nr. 540/2011 în ceea ce privește prelungirea perioadelor de aprobare a substanțelor active 1-metilciclopropenă, beta-ciflutrin, clorotalonil, clorotoluron, clomazon, cipermetrin, daminozid, deltametrin, dimetenamid-p, diuron, fludioxonil, flufenacet, flurtamon, fostiazat, indoxacarb, MCPA, MCPB, prosulfocarb, tiofanat-metil și tribenuron (JO L 238, 21.9.2018, p. 62).

            (7)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).

            (8)  Regulamentul de punere în aplicare (UE) nr. 844/2012 al Comisiei din 18 septembrie 2012 de stabilire a dispozițiilor necesare pentru punerea în aplicare a procedurii de reînnoire pentru substanțele active, prevăzută în Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare (JO L 252, 19.9.2012, p. 26).

            ANEXĂ
            Partea A din anexa la Regulamentul de punere în aplicare (UE) nr. 540/2011 se modifică după cum urmează:

                        1.

                        în a șasea coloană, „Expirarea aprobării”, pe rândul 35, „Famoxadon”, data se înlocuiește cu „30 iunie 2020”;

                        2.

                        în a șasea coloană, „Expirarea aprobării”, pe rândul 37, „Metalaxil-M”, data se înlocuiește cu „30 iunie 2020”;

                        3.

                        în a șasea coloană, „Expirarea aprobării”, pe rândul 39, „Flumioxazin”, data se înlocuiește cu „30 iunie 2020”;

                        4.

                        în a șasea coloană, „Expirarea aprobării”, pe rândul 44, „Foramsulfuron”, data se înlocuiește cu „31 iulie 2020”;

                        5.

                        în a șasea coloană, „Expirarea aprobării”, pe rândul 46, „Ciazofamid”, data se înlocuiește cu „31 iulie 2020”;

                        6.

                        în a șasea coloană, „Expirarea aprobării”, pe rândul 83, „Alfa-cipermetrin”, data se înlocuiește cu „31 iulie 2020”;

                        7.

                        în a șasea coloană, „Expirarea aprobării”, pe rândul 84, „Benalaxil”, data se înlocuiește cu „31 iulie 2020”;

                        8.

                        în a șasea coloană, „Expirarea aprobării”, pe rândul 85, „Bromoxinil”, data se înlocuiește cu „31 iulie 2020”;

                        9.

                        în a șasea coloană, „Expirarea aprobării”, pe rândul 86, „Desmedifam”, data se înlocuiește cu „31 iulie 2020”;

                        10.

                        în a șasea coloană, „Expirarea aprobării”, pe rândul 88, „Fenmedifam”, data se înlocuiește cu „31 iulie 2020”;

                        11.

                        în a șasea coloană, „Expirarea aprobării”, pe rândul 97, „S-metolaclor”, data se înlocuiește cu „31 iulie 2020”;

                        12.

                        în a șasea coloană, „Expirarea aprobării”, pe rândul 99, „Etoxazol”, data se înlocuiește cu „31 iulie 2020”;

                        13.

                        în a șasea coloană, „Expirarea aprobării”, pe rândul 109, „Bifenazat”, data se înlocuiește cu „31 iulie 2020”;

                        14.

                        în a șasea coloană, „Expirarea aprobării”, pe rândul 110, „Milbemectină”, data se înlocuiește cu „31 iulie 2020”;

                        15.

                        în a șasea coloană, „Expirarea aprobării”, pe rândul 141, „Fenamifos”, data se înlocuiește cu „31 iulie 2020”;

                        16.

                        în a șasea coloană, „Expirarea aprobării”, pe rândul 142, „Etefon”, data se înlocuiește cu „31 iulie 2020”;

                        17.

                        în a șasea coloană, „Expirarea aprobării”, pe rândul 145, „Captan”, data se înlocuiește cu „31 iulie 2020”;

                        18.

                        în a șasea coloană, „Expirarea aprobării”, pe rândul 146, „Folpet”, data se înlocuiește cu „31 iulie 2020”;

                        19.

                        în a șasea coloană, „Expirarea aprobării”, pe rândul 147, „Formetanat”, data se înlocuiește cu „31 iulie 2020”;

                        20.

                        în a șasea coloană, „Expirarea aprobării”, pe rândul 148, „Metiocarb”, data se înlocuiește cu „31 iulie 2020”;

                        21.

                        în a șasea coloană, „Expirarea aprobării”, pe rândul 149, „Dimetoat”, data se înlocuiește cu „31 iulie 2020”;

                        22.

                        în a șasea coloană, „Expirarea aprobării”, pe rândul 150, „Dimetomorf”, data se înlocuiește cu „31 iulie 2020”;

                        23.

                        în a șasea coloană, „Expirarea aprobării”, pe rândul 152, „Metribuzin”, data se înlocuiește cu „31 iulie 2020”;

                        24.

                        în a șasea coloană, „Expirarea aprobării”, pe rândul 153, „Fosmet”, data se înlocuiește cu „31 iulie 2020”;

                        25.

                        în a șasea coloană, „Expirarea aprobării”, pe rândul 154, „Propamocarb”, data se înlocuiește cu „31 iulie 2020”;

                        26.

                        în a șasea coloană, „Expirarea aprobării”, pe rândul 156, „Pirimifos-metil”, data se înlocuiește cu „31 iulie 2020”;

                        27.

                        în a șasea coloană, „Expirarea aprobării”, pe rândul 158, „Beflubutamid”, data se înlocuiește cu „31 iulie 2020”;

                        28.

                        în a șasea coloană, „Expirarea aprobării”, pe rândul 163, „Bentiavalicarb”, data se înlocuiește cu „31 iulie 2020”;

                        29.

                        în a șasea coloană, „Expirarea aprobării”, pe rândul 164, „Boscalid”, data se înlocuiește cu „31 iulie 2020”;

                        30.

                        în a șasea coloană, „Expirarea aprobării”, pe rândul 166, „Fluoxastrobin”, data se înlocuiește cu „31 iulie 2020”;

                        31.

                        în a șasea coloană, „Expirarea aprobării”, pe rândul 167, „Paecilomyces lilacinus tulpina 251”, data se înlocuiește cu „31 iulie 2020”;

                        32.

                        în a șasea coloană, „Expirarea aprobării”, pe rândul 168, „Protioconazol”, data se înlocuiește cu „31 iulie 2020”;

                        33.

                        în a șasea coloană, „Expirarea aprobării”, pe rândul 192, „Diuron”, data se înlocuiește cu „30 septembrie 2020”;

                        34.

                        în a șasea coloană, „Expirarea aprobării”, pe rândul 268, „Tebuconazol”, data se înlocuiește cu „31 august 2020”.


title: Regulamentul de punere în aplicare (UE) 2019/889 al Comisiei din 22 mai 2019 de aprobare a unei modificări a caietului de sarcini al unei denumiri de origine protejate sau al unei indicații geografice protejate „Barbera d'Asti” (DOP)

text:
                  29.5.2019

                  RO

                  Jurnalul Oficial al Uniunii Europene

                  L 142/47

         REGULAMENTUL DE PUNERE ÎN APLICARE (UE) 2019/889 AL COMISIEI
         din 22 mai 2019
         de aprobare a unei modificări a caietului de sarcini al unei denumiri de origine protejate sau al unei indicații geografice protejate „Barbera d'Asti” (DOP)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 99,
         întrucât:

                     (1)

                     Comisia a examinat cererea de aprobare a unei modificări a caietului de sarcini al denumirii de origine protejate „Barbera d'Asti”, depusă de Italia în conformitate cu articolul 105 din Regulamentul (UE) nr. 1308/2013.

                     (2)

                     În conformitate cu articolul 97 alineatul (3) din Regulamentul (UE) nr. 1308/2013, Comisia a publicat cererea de aprobare a modificării caietului de sarcini în Jurnalul Oficial al Uniunii Europene (2).

                     (3)

                     Comisia nu a primit nicio declarație de opoziție în conformitate cu articolul 98 din Regulamentul (UE) nr. 1308/2013.

                     (4)

                     Așadar, în conformitate cu articolul 99 din Regulamentul (UE) nr. 1308/2013, modificarea caietului de sarcini ar trebui aprobată.

                     (5)

                     Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,

               ADOPTĂ PREZENTUL REGULAMENT:

            Articolul 1
            Se aprobă modificarea caietului de sarcini publicată în Jurnalul Oficial al Uniunii Europene cu privire la denumirea „Barbera d'Asti” (DOP).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 22 mai 2019.

                  Pentru Comisie

               Phil HOGAN

                  Membru al Comisiei

            (1)  JO L 347, 20.12.2013, p. 671.

            (2)  JO C 60, 15.2.2019, p. 4.